1931 йылда ул Ҡыҙыл Армия сафына саҡырыла һәм Алыҫ Көнсығышҡа, Сик буйы ғәскәрҙәренә ебәрелә. Бер нисә йылдан офицер дәрәжәһе ала, ә 1934 йылда политрук вазифаһына тәғәйенләнә, аҙаҡтан полк комиссары була, Хәсән күле буйында һәм Монголияғы Халхин-Гол янындағы хәрби хәрәкәттәрҙең уртаһында була. Бөйөк Ватан һуғышы башланыр алдынан Баязит Дим хеҙмәт иткән дивизия СССР-ҙың көнбайыш сигенә күсерелә. 1941 йылдың 22 июнендә ул комиссар булған полк немец-фашист ғәскәрҙәренең беҙҙҙең илгә һөжүмен тәүгеләр рәтендә ҡаршылай, аҙаҡтан һуғыша-һуғыша көнсығышҡа сигенергә мәжбүр була. Смоленск янындағы бер алышта Баязит Дим ҡаты яралана. Госпиталдән һуң Мәскәү эргәһендәге яуҙарҙа ҡатнаша. Унда алған икенсе ауыр яраһы уға һуғышты дауам итергә мөмкинлек бирмәй, дауаланғандан һуң әҙерәк һаулығы нығынһа ла, уны хәрби хеҙмәткә яраҡһыҙ тип табалар һәм инвалидлыҡ бирәләр. Яугир Өфөгә ҡайта һәм ВКП(б) өлкә комитетында хәрби бүлек мөдире булып эшләй башлай.